གདན་རབས་བཅུ་བཞི་པ་ཆོས་རྒྱལ་བ་རྗེ་ཙོང་ཁ་པའི་དངོས་སློབ་ཏུ་གྱུར་ཅིང་དུས་དེ་ནས་བཟུང་རི་བོ་དགེ་ལྡན་པའི་གྲུབ་མཐའ་ཕྱག་ལེན་མཛད།རིམ་བཞིན་རྒྱལ་དབང་སྐུ་ཕྲེང་གཉིས་པ་དགེ་འདུན་རྒྱ་མཚོ་དང་དགའ་ལྡན་ཁྲི་ཐོག་བཅོ་ལྔ་པ་པཎ་ཆེན་བསོད་གྲགས་སོགས་དགོན་འདིར་ཕེབས་ཤིང་ཞལ་འཛིན་མཛད།དགོན་འདིར་སྔོན་གྱི་ཚེ་གྲྭ་ཚང་ཁག་གསུམ་ཡོད་པ་སྟེ།དབང་ཡེ་ཤེས་སེང་གེས་ཕྱག་བཏབ་པའི་ཁྱམས་པ་གྲ་ཚང་དང་།སྐྱོར་མོ་ལུང་གི་གདན་རབས་གསུམ་པ་ཞིག་པོ་ཚུལ་ཁྲིམས་འོད་ཀྱིས་ཕྱག་བཏབ་པའི་ཕུ་ཁང་གྲྭ་ཚང་།སྦལ་ཏི་དགྲ་བཅོམ་པ་བརྩོན་འགྲུས་དབང་ཕྱུག་གིས་ཕྱག་བཏབ་པའི་མཚན་ཉིད་གྲྭ་ཚང་བཅས་རེད།རིག་གསར་སྐབས་མཚན་ཉིད་དང་ཕུ་ཁང་སོགས་ལ་གནོད་སྐྱོན་ཚབ་ཆེན་ཐེབས་ཏེ་རྩ་འཐོར་དུ་ཕྱིན།འཁྱམས་པ་གྲྭ་ཚང་སྐབས་དེའི་འབྲུ་རིགས་དང་ཚྭ་བླུགས་ས་བྱས་པས་གཏོར་སྐྱོན་ཆེན་པོ་ཐེབས་མི་འདུག་ཀྱང་།ལོ་རྒྱུས་ཀྱི་རྒྱུན་རིང་བའི་སྡེབས་བྲིས་རྩ་ཆེན་དག་གི་ཞལ་ངོས་ལ་རིག་གསར་གྱི་སྨྱོ་ཆུ་འཐུངས་པའི་སྨྱོན་པ་ཁ་ཤས་ཀྱིས་ཁྲམ་རྟགས་བརྒྱབ་འདུག་པས་ཧ་ཅང་ཕངས་པའི་གནས་སུ་མཐོང་།སྤྱི་ལོ་༡༩༨༥ལོར་དགོན་པ་ཉམས་གསོ་བྱས་ཏེ་འཁྱམས་པ་གྲྭ་ཚང་ལེགས་པར་འགྲུབ་ལ།༢༠༡༣ལོར་ཚོགས་ཆེན་ཀྱང་ཉམས་གསོ་ཞུས་ཤིང་འཆད་ཉན་སླར་གསོ་བྱུང་།ཁྱད་པར་དུ་དགོན་འདིར་བཞུགས་པའི་སྔོན་གྱི་ནང་རྟེན་ཀ་ཆེན་ལྔ་ཡོད་པ་སྔར་བཞིན་འདུ་ཁང་གི་ནང་དུ་རང་སོར་བཞག་པས་མཇལ་རྒྱུ་འདུག་ལ།དེ་དག་ནི་རྗེ་རིན་པོ་ཆེའི་ཏིང་འཛིན་ཀ་བ་དང་།